Document ID: 31994R2193

31994R2193
L 235/6
JURNALUL OFÍCIAL AL UNIUNII EUROPENE
REGULAMENTUL (CE) NR. 2193/94 AL COMISIEI
din 8 septembrie 1994
de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (1), în special articolul 249,
întrucât, pentru a asigura un tratament egal persoanelor interesate, este de dorit să se clarifice faptul că, în conformitate cu Regulamentului (CEE) nr. 2454/93 al Comisiei (2), astfel cum a fost modificat ultima dată prin Regulamentul (CE) nr. 1500/94 (3), în anumite cazuri mărfurile pot fi puse în liberă circulație, după o depozitare temporară, utilizându-se procedura de vămuire la domiciliu; întrucât trebuie să se facă o diferențiere clară între diferitele situații posibile; întrucât obligațiile aferente procedurilor de vămuire la domiciliu trebuie să fie adaptate pentru a ține seama de acele situații;
întrucât Regulamentul (CEE) nr. 2454/93 conține dispoziții privind vizarea și destinația diverselor file ale scrisorii de trăsură CIM pentru mărfurile importate din țări terțe pe calea ferată;
întrucât este de dorit ca aceste dispoziții să fie modificate pentru a acoperi cazul în care astfel de mărfuri sunt plasate sub un regim vamal de-a lungul parcursului și expediate până în statul membru de destinație însoțite de scrisoarea de trăsură CIM inițială;
întrucât este de preferat să se specifice mijloacele de identificare prevăzute de regimul de perfecționare activă și să se prevadă în mod expres controlul documentelor ca mijloc de verificare a faptului că produsele compensatorii au fost obținute din mărfuri de import;
întrucât dispozițiile comunitare privind perfecționarea activă au fost concepute de o asemenea manieră încât să descentralizeze, pe cât posibil, diferitele aspecte procedurale; întrucât acestea stabilesc, inter alia, că o autorizație poate fi eliberată numai cu condiția să nu se aducă atingere intereselor esențiale ale producătorilor comunitari (condițiile economice); întrucât normele prevăd totuși un număr de situații specifice în care condițiile economice sunt considerate a fi îndeplinite; întrucât, în anumite circumstanțe, cu toate că autoritățile vamale la care a fost depusă cererea pot considera că sunt îndeplinite oficial condițiile economice, în practică, recurgerea la acest regim ar putea aduce atingere poziției concurențiale a producătorilor comunitari;
întrucât este necesar să se adopte dispoziții care să asigure respectarea condițiilor economice în cazurile în care a fost înaintată o cerere pentru operații de perfecționare activă astfel încât să se stabilească un echilibru echitabil între interesele producătorilor comunitari și cele ale operatorilor comunitari; întrucât este necesar să se stabilească o procedură de consultare obligatorie în acest scop;
întrucât, în scopul de a facilita accesul la aceste regim, este de dorit să se crească limitele valorice sub care condițiile economice sunt considerate ca fiind îndeplinite; întrucât este de dorit ca anexa 75 la Regulamentul (CEE) nr. 2454/93 să fie modificată luându-se în considerare gradul de sensibilitate al sectoarelor economice;
întrucât, din motive economice, este de dorit să se insereze dispoziții specifice privind operațiunile de perfecționare activă în sectorul pastelor făinoase;
întrucât, în scopul verificării și pentru a se bucura din plin de beneficiile pieței unice în ceea ce privește operațiunile de perfecționare activă în baza unei autorizații unice prevăzute la articolul 556 alineatul (2) din Regulamentul (CEE) nr. 2454/93, este necesar să se prevadă un document care să fie utilizat în cazul operațiilor în care importul mărfurilor de import precede exportul produselor compensatorii obținute din mărfuri echivalente;
întrucât este necesar să se clarifice totuși că folosirea unei astfel de fișe de informații este obligatorie numai în cazul în care nu au fost adoptate, anterior emiterii autorizației, alte proceduri de verificare satisfăcătoare de comun acord între autoritățile interesate;
întrucât este de dorit să se precizeze termenele în care trebuie să fie reanalizate condițiile economice;
întrucât normele în vigoare în momentul de față stipulează că mărfurile de import și produsele compensatorii care fac obiectul regimului de perfecționare activă sunt eligibile pentru scutire în temeiul dispozițiilor privind destinația finală;
întrucât natura mărfurilor sau a produselor aparținând sectorului aviației civile plasate sub regim de perfecționare activă, numărul de transporturi implicate, simplificările substanțiale care există deja pentru alte regimuri de import, precum și motivele economice care țin de concurența internațională în acest sector impun reducerea costurilor administrative suportate de comercianții comunitari care utilizează regimul de perfecționare activă, urmărind în același timp ca această simplificare să nu dea naștere unor abuzuri sau neregularități;
întrucât, din motive practice, este necesară, prin urmare, simplificarea încheierii regimului de perfecționare activă, cu respectarea anumitor condiții;
întrucât, în această privință, se pot adopta dispoziții care să prevadă ca regimul de perfecționare activă să fie considerat încheiat o dată cu prima utilizare a mărfurilor sau a produselor în cauză, cu condiția ca evidențele contabile ținute în scopuri comerciale de către titular să permită verificarea fiabilă a aplicării și a funcționării corecte a regimului;
întrucât este necesar să se țină se țină seama de faptul că în acest sector comercianții țin în general evidențe comerciale care permit realizarea corespondenței între mărfurile plasate sub regim și produsele scoase de sub acesta;
întrucât este necesar ca mărfurile comunitare exportate direct din teritoriul vamal printr-o zonă liberă să fie prezentate și declarate la export în mod sistematic, pentru a preveni eludarea măsurilor de verificare a exporturilor de mărfuri sensibile;
întrucât dispozițiile care reglementează exportul de mărfuri comunitare ar trebui să se aplice mărfurilor exportate printr-o zonă liberă;
întrucât declararea și prezentarea sistematice nu sunt necesare pentru mărfurile necomunitare care nu sunt descărcate sau care sunt transbordate într-o zonă liberă;
întrucât amânarea utilizării obligatorii a rubricii 26 din documentul administrativ unic (DAU) până la 1 ianuarie 1996 ar permite statelor membre să introducă această măsură de o manieră mai satisfăcătoare, în special avându-se în vedere necesitatea de a adapta sistemele informatice vamale;
întrucât utilizarea rubricii 26 ar trebui să rămână facultativă pentru operațiunile de tranzit, pentru plasarea sub regim de antrepozit vamal și pentru reexportul mărfurilor plasate sub regim de antrepozit vamal;
întrucât este oportună, din motive practice, modificarea modelelor de cerere de autorizare și a celor de autorizație pentru utilizarea regimului de perfecționare activă;
întrucât este necesar să fie adaptate anumite rate standard de rentabilitate ca urmare a progreselor tehnice în scopul de a le alinia la coeficienții folosiți la calculul restituirilor la export în cazul transformării de mărfuri comunitare similare;
întrucât Regulamentul (CEE) nr. 2454/93 a stabilit lista mărfurilor care pot fi plasate sub regim de transformare sub control vamal; întrucât, din motive economice, este oportun să se completeze lista conținută în anexa 87 prin adăugarea unui punct 14;
întrucât măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CEE) nr. 2454/93 se modifică după cum urmează:
1.
Articolul 266 se modifică după cum urmează:
-
Alineatul (1) se înlocuiește cu următorul text:
„(1) Pentru a permite autorităților vamale să se edifice asupra corectitudinii desfășurării operațiunilor, titularul autorizației menționate la articolul 263 are obligația:
(a)
în cazurile menționate la prima și a treia liniuță din articolul 263:
(i)
atunci când mărfurile sunt puse în liberă circulație, în momentul în care ajung la locul desemnat în acest scop:
-
de a comunica de îndată autorităților vamale această sosire în forma și modul specificate de acestea, în scopul de a obține liberul de vamă pentru mărfuri și
-
de a înregistra mărfurile respective în evidențele sale;
(ii)
atunci când punerea în liberă circulație este precedată de depozitarea temporară a mărfurilor, în înțelesul articolului 50 din cod, în același loc, înainte de expirarea termenului-limită stabilit prin articolul 49 din cod:
-
de a comunica de îndată autorităților vamale intenția de a pune mărfurile în liberă circulație, în forma și modul specificate de acestea, în scopul de a obține liberul de vamă pentru mărfuri și
-
de a înregistra mărfurile respective în evidențele sale;
(b)
în cazurile menționate la a doua liniuță din articolul 263:
-
de a comunica de îndată autoritățile vamale intenția de a pune mărfurile în liberă circulație, în forma și modul specificate de acestea, în scopul de a obține liberul de vamă pentru mărfuri și
-
de a înregistra mărfurile respective în evidențele sale.
Notificarea menționată la prima liniuță nu este necesară pentru punerea în liberă circulație a mărfurilor care au fost plasate anterior sub regim de antrepozit vamal într-un antrepozit de tip D;
(c)
în cazurile menționate la a patra liniuță din articolul 263, la sosirea mărfurilor la locul desemnat în acest scop:
-
de a înregistra mărfurile respective în evidențele sale;
(d)
de a pune la dispoziția autorităților vamale, din momentul înregistrării mărfurilor în evidențe, astfel cum se menționează la literele (a), (b) și (c), toate documentele a căror prezentare reprezintă o condiție necesară pentru aplicarea dispozițiilor care reglementează punerea în liberă circulație.”
-
Alineatul (2) litera (a) se înlocuiește cu următorul text:
„(a)
permite ca notificarea menționată la alineatul (1) literele (a) și (b) să se efectueze imediat ce sosirea mărfurilor devine iminentă;”.
-
Se adaugă următorul alineat (3):
„(3) Înregistrarea în evidențele menționate la alineatul (1) literele (a), (b) și (c) poate fi înlocuită cu orice altă formalitate prevăzută de autoritățile vamale care oferă garanții similare. Înregistrarea trebuie să indice data la care a fost făcută și datele necesare identificării mărfurilor.”
2.
La articolul 423, alineatul (2) se înlocuiește cu următorul text:
„(2) Biroul vamal de care aparține gara de destinație funcționează cu rol de birou de destinație. Formalitățile menționate la articolul 421 se îndeplinesc la biroul de destinație.
(3) Atunci când mărfurile sunt puse în liberă circulație sau plasate sub un alt regim vamal într-o gară intermediară, biroul vamal de care aparține această gară îndeplinește rolul de birou de destinație. Acest birou vamal vizează filele 2 și 3, precum și exemplarul suplimentar al filei 3 înaintate de compania de cale ferată și aplică pe acestea una din următoarele mențiuni:
-
Cleared
-
Dédouané
-
Verzollt
-
Sdoganato
-
Vrijgemaakt
-
Toldbehandlet
-
Εκτελωνισμένο
-
Despachado de aduana
-
Desalfandegado.
Acest birou înapoiază filele 2 și 3, fără întârziere, companiei de cale ferată după vizarea acestora și reține exemplarul suplimentar al filei 3.
(4) Procedura menționată la alineatul (3) nu se aplică produselor supuse accizelor definite la articolul 3 alineatul (1) și articolul 5 alineatul (1) din Directiva 92/12/CEE a Consiliului (4).
(5) În cazul menționat la alineatul (3), autoritățile vamale competente de la gara de destinație pot solicita o verificare a posteriori a mențiunilor aplicate pe filele 2 și 3 de către autoritățile vamale competente ale gărilor intermediare.
3.
La articolul 551 se adaugă următorul alineat (4):
„(4) În sensul articolului 117 litera (b) din cod, autoritățile vamale stipulează mijloacele de identificare a mărfurilor de import în cadrul produselor compensatorii sau iau măsurile necesare pentru verificarea îndeplinirii condițiilor stabilite în vederea bunei desfășurări a operațiunilor în cadrul sistemului de compensare prin echivalență.
Autoritățile vamale recurg, după caz, la următoarele modalități:
(a)
indicarea sau descrierea marcajelor speciale sau a numerelor de serie;
(b)
aplicarea de sigilii, marcaje, indicii atașate sau alte marcaje distinctive;
(c)
prelevare de eșantioane, ilustrații sau descrieri tehnice;
(d)
efectuarea de analize;
(e)
examinarea evidențelor de inventar sau a altor documente justificative referitoare la tranzacția avută în vedere care demonstrează clar faptul că produsele compensatorii au fost obținute din mărfuri de import.”
4.
Articolul 552 alineatul (1) se modifică după cum urmează:
-
Teza introductivă se înlocuiește cu următoarea:
„Fără a aduce atingere articolului 553 alineatul (4), condițiile economice stabilite în articolul 117 litera (c) din cod sunt considerate a fi îndeplinite, inter alia, în cazul în care:”.
-
Litera (a) punctul (v) se înlocuiește cu următorul text:
„(v)
operațiuni în care valoarea fiecărei categorii de mărfuri, exprimată în codul de opt cifre din nomenclatura combinată (NC), importată în temeiul unei autorizații nu depășește suma de 300 000 ECU pe solicitant și pe an calendaristic, indiferent de numărul de operatori care desfășoară operațiunea de transformare.
Cu toate acestea, valoarea-limită pentru mărfurile și produsele enumerate în lista din anexa 75 este de 150 000 ECU.
Valoarea menționată este valoarea în vamă a mărfurilor, estimată pe baza datelor cunoscute și a documentelor prezentate la data depunerii cererii.
Se poate suspenda aplicarea acestui punct în cazul anumitor mărfuri de import în conformitate cu procedura comitetului (cod 6400);”.
-
La litera (a) se adaugă următorul punct (vi):
„(vi)
operațiuni de transformare a grâului dur, cod NC 1001 10 90, în scopul producerii de paste făinoase, codurile NC 1902 11 00 și 1902 19 (cod 6203);”.
5.
La articolul 553 se adaugă următorul alineat (4):
„(4) În cazul în care situația de fapt determină autoritățile vamale sau Comisia să considere că, chiar și în una dintre situațiile menționate la articolul 552 alineatul (1), utilizarea regimului ar putea aduce atingere intereselor esențiale ale producătorilor comunitari, se aplică următoarea procedură.
Autoritățile vamale trimit Comisiei cererea de autorizație și documentele justificative în cel mai scurt timp posibil.
La primirea dosarului de consultare, Comisia trimite de îndată o înștiințare de confirmare statului membru interesat și informează și celelalte state membre.
În cazul în care se eliberează o nouă autorizație sau se reînnoiește o autorizație deja existentă pentru mărfuri de același gen cu cele care au determinat consultarea, autoritățile vamale îl informează pe solicitant cu privire la inițierea acestei proceduri consultative și îi aduc la cunoștință posibilele consecințe.
În cazul în care, după ce a examinat un caz care i-a fost supus spre evaluare, Comisia consideră că utilizarea regimului ar putea aduce atingere intereselor esențiale ale producătorilor comunitari, ea prezintă Comitetului un proiect de decizie în cel mai scurt timp posibil. Comitetul adoptă o decizie în conformitate cu procedura menționată la articolul 249 din cod.
Decizia este notificată statelor membre, care țin seama de aceasta la eliberarea de noi autorizații. În cazul în care există posibilitatea ca decizia Comisiei să afecteze autorizațiile eliberate anterior și pentru care condițiile economice se consideră a nu fi satisfăcute sau a nu mai fi satisfăcute, se aplică articolele 8, 9 și 10 din cod.”
6.
La articolul 556 se adăugă următoarele alineate (4)-(8):
„(4) Cu excepția cazului în care autoritățile vamale au convenit cu privire la alte proceduri de control satisfăcătoare prin intermediul procedurii consultative, care trebuie să aibă loc înainte de eliberarea autorizației unice menționate la alineatul (2), se utilizează fișa de informații INF 9, care constă dintr-un formular conform cu modelul și indicațiile care figurează în anexa 75A, în cazul în care importul mărfurilor de import are loc înaintea exportului de produse compensatorii obținute din mărfuri echivalente.
(5) Fișa de informații INF 9 este formată dintr-un original și trei copii care se prezintă împreună la biroul vamal unde se desfășoară formalitățile de plasare sub regim.
Fișa de informații INF 9 se completează cu privire la cantitatea de produse compensatorii ce corespunde cantității de mărfuri de import plasate sub regim. În cazul în care exportul mărfurilor este planificat să se facă eșalonat, se pot completa mai multe fișe INF 9.
(6) Articolul 601 alineatul (3) se aplică mutatis mutandis.
(7) Atunci când declarația de plasare a mărfurilor de import sub regim este prezentată la biroul de plasare sub regim, trebuie prezentată o fișă INF 9.
În cazul în care biroul de plasare acceptă declarația de plasare a mărfurilor sub regim, acesta vizează rubrica 9 din fișa INF 9, trimite copia nr. 1 biroului vamal de supraveghere și înapoiază originalul și celelalte copii declarantului.
(8) Declarația de export privind produsele compensatorii obținute din mărfuri echivalente trebuie să fie însoțită de original și de copiile 2 și 3 ale fișei INF 9.
În cazul în care acceptă declarația de export, biroul vamal de încheiere consemnează cantitatea de produse compensatorii exportate, precum și data acceptării. De asemenea, trimite în cel mai scurt timp copia 3 biroului vamal de supraveghere, înapoiază originalul declarantului și păstrează copia 2.”
7.
Articolul 558 alineatul (1) se înlocuiește cu următorul text:
„(1) Perioada de valabilitate a autorizației se stabilește de către autoritățile vamale în funcție de condițiile economice și de necesitățile specifice ale solicitantului.
În cazul în care perioada de valabilitate depășește doi ani, condițiile pe baza cărora a fost eliberată autorizația sunt reexaminate periodic la intervale stabilite în autorizație. Durata respectivelor intervale nu poate depăși 24 de luni.”
8.
La articolul 577 alineatul (2) litera d) se adaugă următorul text:
„Biroul vamal de supraveghere permite încheierea regimului de perfecționare activă imediat după prima utilizare a mărfurilor sau a produselor din sectorul aviației civile în conformitate cu destinația stabilită, cu condiția ca evidențele deținătorului legate de perfecționarea activă să facă posibilă verificarea fiabilă a aplicării și a bunei funcționări a regimului.”
9.
Articolul 580 alineatul (1) se înlocuiește cu următorul text:
„(1) Fără a aduce atingere dispozițiilor articolului 609, punerea în liberă circulație a unor mărfuri în stare netransformată sau în produse compensatorii principale este permisă în cazul în care persoana interesată nu este capabilă să plaseze mărfurile sau produsele respective sub o destinație vamală pentru care nu se percep drepturi de import, dar cu condiția plății unor dobânzi compensatorii în conformitate cu articolul 589 alineatul (1).”
10.
Articolul 603 se înlocuiește cu următorul text:
„Articolul 603
(1) Mărfurile de import pot să fie plasate sub regim la un alt birou vamal de plasare decât cel specificat inițial, în cazul în care această modificare este permisă de biroul vamal de supraveghere sau de biroul vamal la care se îndeplinesc efectiv formalitățile de plasare sub regim, acesta urmând, în acest caz, să informeze biroul vamal de supraveghere cu privire la această modificare.
(2) Pentru operațiunile îndeplinite sub incidența articolului 552 alineatul (1) litera (a) punctul (vi), numele importatorului autorizat să plaseze mărfuri de import, care trebuie să figureze în rubrica 2 a fișei de informații INF 5, poate fi înscris după prezentarea fișei INF 5 la biroul vamal unde este depusă declarația de export. Informația se înscrie pe exemplarul original și pe copiile 2 și 3 ale fișei INF 5 înainte de depunerea declarației de plasare a mărfurilor de import sub regim.”
11.
La articolul 648 alineatul (1) litera (a), primul paragraf se înlocuiește cu următorul text:
„(a)
cu privire la datele indicate în anexa 85, pentru fiecare autorizație în care valoarea mărfurilor de import pe operator și pe an calendaristic depășește limitele stabilite în articolul 552 alineatul (1) litera (a) punctul (v); aceste date nu este necesar să fie comunicate în cazul în care autorizația de perfecționare activă a fost eliberată pe baza uneia dintre condițiile economice identificate prin următoarele coduri: 6106, 6107, 6201, 6202, 6203, 6301, 6302, 6303, 7004, 7005 și 7006.”
12.
Articolul 820 se înlocuiește cu următorul text:
„Articolul 820
Scoaterea mărfurilor din locurile utilizate pentru desfășurarea activității trebuie să fie consemnată de îndată în fișele de inventar menționate la articolul 807.”
13.
Articolul 821 se înlocuiește cu următorul text:
„Articolul 821
În cazul reexportului de mărfuri necomunitare, care nu sunt descărcate sau care sunt transbordate în înțelesul articolului 176 alineatul (2) din cod, nu este necesară notificarea menționată la articolul 182 alineatul (3) din cod.”
14.
Articolul 822 se elimină.
15.
Al doilea paragraf de la articolul 835 alineatul (1) se elimină.
16.
Anexa 37 se modifică în conformitate cu anexa 1 la prezentul regulament.
17.
În anexa 67/B, modelul de cerere de autorizație se înlocuiește cu modelul care figurează în anexa 2 la prezentul regulament, iar pagina a doua (considerente economice) se înlocuiește cu textul din anexa 3 la prezentul regulament.
18.
În anexa 68/B, modelul de autorizație se înlocuiește cu modelul care figurează în anexa 4 la prezentul regulament.
19.
Anexa 75 se înlocuiește cu anexa 5 la prezentul regulament.
20.
Se inserează anexa 75A, conținând textul din anexa 6 la prezentul regulament.
21.
Anexa 77 se modifică în conformitate cu anexa 7 la prezentul regulament.
22.
Punctul 2 din anexa 78 se înlocuiește cu următorul text:
„2.
Grâu
Compensarea prin echivalență nu poate fi aplicată între grâul comun clasificat la poziția NC 1001 90 99, recoltat în Comunitate, sau grâul dur clasificat la poziția NC 1001 10 90, recoltat în Comunitate, și grâul de import care se încadrează în aceeași poziție tarifară, recoltat într-o țară terță.
Cu toate acestea:
-
după consultarea unui grup de experți compus din reprezentanți ai statelor membre, întruniți în formula Comitetului Codului Vamal (Secțiunea Regimuri Vamale cu Impact Economic), Comisia poate aproba derogări de la interdicția de a recurge la compensarea prin echivalență pentru produsele de mai sus;
-
este permisă utilizarea compensării prin echivalență între grâul dur clasificat la poziția NC 1001 10 90, care îndeplinește condițiile stabilite în articolul 9 din tratat, și grâul importat clasificat la aceeași poziție NC, cu condiția ca sistemul compensării prin echivalență să se utilizeze pentru producția de paste făinoase de la codurile NC 1902 11 00 sau 1902 19.”
23.
La anexa 87 se adaugă următorul punct 14:
„Nr. de ordine
Coloana 1
Coloana 2
Mărfuri pentru care este autorizată transformarea sub control vamal
Transformări ce pot fi efectuate
14
Motorine cu un conținut de sulf ce depășește 0,2 %, cod NC 2710 00 69
Amestec al produselor din coloana 1 sau amestec al unuia și/sau altuia dintre produsele din coloana 1 cu motorină cu un conținut de sulf ce nu depășește 0,2 %, cod NC 2710 00 69, în scopul obținerii de motorină cu un conținut de sulf ce nu depășește 0,2 %, cod NC 2710 00 69”
Petrol lampant, cod NC 2710 00 55
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 septembrie 1994.

Labels: 3
11